khistorydata/jeongjo-sjw-relations huggingface dataset:
정조 0년
丙申十二月十二日。記事官姜彙鈺。刑曹。以武藝別監河景演。酗酒犯禁。毆打巡卒罪捧招。而上裁。何如。啓目。傳曰。旣已直招。照律嚴勘爲良如敎。
정조 0년
丙申十一月十二日巳時。上御尊賢閣。右承旨右副承旨入侍時。右承旨鄭民始。右副承旨柳焵。假注書李兢淵。記注官金鳳顯卜台鎭。以次進伏訖。上命民始。書傳敎曰。十四日親押後。孝明殿望祭。當爲親行。以此。分付。仍命讀奏禁府公事。書判付。命焵讀奏刑曹公事。書判付訖。上曰。日寒如此。照律諸囚。卽爲放送事。出去。分付。命焵先退。民始曰。纂輯之役。以政院日記之尙未修納。未免中撤云矣。上命書傳敎曰。此非曠日持久。徒貽經費者。堂后日記已修整者。趁卽粧䌙時。注書之多率能書。尙不修納。事極怠慢。限內若不修納。直爲拿處。命書吏曹判書疏批。命退。諸臣以次出。
정조 0년
丙申十二月十二日未時。上御尊賢閣。都承旨入侍時。行都承旨洪國榮。假注書李兢淵。記注官金鳳顯卜台鎭。以次進伏訖。上曰。纂輯冊子凡例。何以爲定云耶。國榮曰。大臣將欲稟達。以定凡例云。而倣用闡義昭鑑之例。似好矣。上曰。工判入侍。工曹判書徐命善進前問候訖。上曰。纂輯廳堂上。今爲何事乎。命善曰。郞廳抄出日記之後。可以始役矣。上曰。右承旨入侍。右承旨鄭民始進前。上命國榮先退。上曰。近來儷文。不成貌樣。此亦爲觀世道之一端。何以則可能復古耶。民始曰。科試全尙儷文。則庶可以復古矣。命善曰。近來科表。比年前稍勝。若此不已。則將有蔚興之美矣。上曰。科體之復古。宜責於主文者。卿其懋哉。民始讀奏公事。上命書判付。仍命退。諸臣以次出。
정조 0년
丙申十二月十二日酉時。上御尊賢閣。奉審承旨入侍時。右承旨鄭民始。假注書李兢淵。記注官金鳳顯卜台鎭。以次進伏訖。民始曰。臣承命馳往儲慶宮。奉審無頉矣。上曰。都承旨入侍。行都承旨洪國榮進前。上曰。纂輯廳所在。內下日記持入。賤臣承命奉進。上命國榮。讀奏點改處。上曰。文義無未暢處乎。國榮曰。今則別無字句間可改處矣。上命民始。讀奏公事訖。命退。諸臣以次出。
정조 0년
行都承旨洪國榮藥院直。左承旨鄭民始坐直。右承旨兪彦鎬坐。左副承旨徐有防坐。右副承旨柳焵坐直。同副承旨李鎭衡坐。注書二員未差。假注書柳孟養藥院直李兢淵仕直。事變假注書鄭東浚仕。
정조 0년
大殿王大妃殿惠慶宮。政院玉堂口傳問安。答曰。知道。
정조 0년
柳焵啓曰。大司憲未差。執義金亮行在外。掌令李枰疏批未下。尹在醇牌不進。持平兪彦鏶在外。金鍾厚在外。今日以監察茶時之意。敢啓。傳曰。知道。
정조 0년
洪國榮啓曰。今此本院秋冬等褒貶。當爲磨勘以入。而時無實注書。不得爲之之意。敢啓。傳曰。知道。
정조 0년
徐有防啓曰。憲府連日監察茶時。事甚未安。除在外疏批未下外。掌令尹在醇。卽爲牌招。何如。傳曰。允。
정조 0년
備邊司薦望。以金鍾秀爲江華留守。
정조 0년
備忘記。吏曹參議兪彦鎬。承旨除授。
정조 0년
傳于鄭民始曰。新除授承旨。牌招察任。
정조 0년
傳于李鎭衡曰。承旨房仍。
정조 0년
吏曹口傳政事。以高裕爲司僕寺正。
정조 0년
傳于柳焵曰。左承旨右承旨。與纂輯郞廳李秉模李敬養李在學高裕沈念祖鄭志儉入侍。
정조 0년
傳于兪彦鎬曰。年終木考例上下以入。
정조 0년
以掌令尹在醇。牌不進罷職傳旨。傳于柳焵曰。只推。
정조 0년
備忘記。前試官李福源。門黜蕩滌。與前試官鄭尙淳。給牒敍用。
정조 0년
鄭民始。以纂輯廳郞廳。以都提意言啓曰。行副司直具㢞。堂上差下。校理李在學。郞廳差下。使之察任。何如。傳曰。允。
정조 0년
柳焵。以兵曹言啓曰。內禁衛將申光道。素患痰癖之症。重添寒感。病狀甚毒。顚側須人。呈狀乞遞。實病旣如是。則領軍之將。不可等待其差復。改差。何如。傳曰。允。
정조 0년
又以備邊司言啓曰。靈光漂海人。不日當上來矣。入京後。接置于南別宮。別定禁軍一人。兩捕廳軍官各一人。領率衛軍捕軍。各別防守。供饋等節。着實擧行。從前漂人之入京後。所着衣服。每有更爲造給之事。令各該司考例擧行。本司郞廳一員。解事各差備譯官。亦爲定送。依例更爲問情。姑留數三日後。令齎咨官。領送鳳城。而定差員次次領往事。分付各該道臣。亦令義州府。預先馳通于城將處。以爲渡江後護送之地。何如。傳曰。允。
정조 0년
又以兵曹言啓曰。景福宮衛將金時鍊。身帶軍門。勢難兩處供職。昌德宮衛將申英。身病猝重。無望供職。俱爲呈狀乞遞。竝改差。何如。傳曰。允。
정조 0년
又以兵曹言啓曰。卽伏見全羅兵使李聖師習操後。試射放及軍器點視後啓本。則各山城所在軍器中。靈光等二十二邑段。別無次頉。金城山城屬潭陽等五邑段。亦爲無欠。赤裳山城所在茂朱軍器。與蛟龍山城屬南原等三邑段。皆有執頉。笠巖山城屬長城等五邑段。如干執頉。興德等四邑段。本邑軍器雖無欠。山城軍器。俱有如干執頉。長城等三十一邑段。軍器什物中。弓箭銃劍火藥等物。或有未修改者。一一執頉後。營屬龍潭。笠巖山城屬興德兩邑將校軍兵射砲手等。全不得中。故當該典守監色與各其頭目等。從輕重決棍懲礪云。而軍物修繕。試射得中。俱係戎務。則常時不卽修改。亦不鍊習。致有此執頉居末。其在軍政。誠甚疎忽。不可以物件之些少。兩邑之不中。置而不論。軍器執頉與試射居末。當該守令別將。竝推考警責。帥臣李聖師。亦難免不能檢飭之失。一體推考。何如。傳曰。允。
정조 0년
又以兵曹言啓曰。今日朝廷問安時。恩全君禶。自興化門入來之際。跟隨外下人把守近仗軍士。依法禁斷。使不得冒入。則招致叱責。摘其戶牌云。當此門禁至嚴之時。聞極駭然。而係是宗臣。自臣曹不敢擅便。何以爲之。敢稟。傳曰。曾於夏間。以恩全君之濫率跟隨。旣有飭敎。則又不知畏。有此誤着。極爲悶然。恩全君禶。姑先削職。必是下輩慫慂之致。宗臣雖施薄警。濫入下人。不可不嚴處。令該曹跟隨元數外。一一知名。嚴加勘斷後草記。以懲日後。
정조 0년
鄭民始。以禮曹言啓曰。李健源宋俊載處分元傳旨中付標事。命下矣。李健源宋俊載。入格榜目中付籤處。還爲去籤之意。敢啓。傳曰。知道。
정조 0년
丙申十二月十三日辰時。上御尊賢閣。藥房副提調入侍時。副提調洪國榮。假注書柳孟養。記注官金鳳顯卜台鎭。以次進伏訖。國榮曰。夜間聖體。若何。上曰。一樣矣。國榮曰。去夜寢睡。何如。上曰。善寢矣。國榮曰。近日日寒。比前尤酷。殿坐時衣襨。加厚爲之。似好矣。上曰。所着若太厚。則氣頗煩熱。故雖當盛寒。不能厚着矣。國榮曰。冬日飮湯。古人所言。而殿下每進生冷之類。此必有害於膈痰。雖柑榴之屬。勿爲過進。毋忽保嗇之道焉。上曰。每於煩渴之時。不念其爲害。果有任情之失矣。卿言誠是矣。國榮曰。頃日李健源等處分。雖出於不得已。而殿下登極之後。諸般犯罪者。皆以令前不勘。則此亦屬之令前。似爲寬大之典矣。上曰。予於此事。果有迫隘之歎。故終不能忘諸中。而旣有當律。則勢難饒貸。故尙未下敎矣。今聞卿言。大有所覺者。犯贓等罪。亦皆屬之令前而不勘。則此亦以令前分揀無妨矣。國榮曰。事甚齷齪。而旣有令前令後之不同。伏望深留聖思焉。命退去。諸臣以次出。
정조 0년
丙申十二月十三日巳時。上御興政堂。親臨翰林召試入侍時。行都承旨洪國榮。左承旨鄭民始。右承旨兪彦鎬。左副承旨徐有防。右副承旨柳焵。同副承旨李鎭衡。假注書柳孟養李兢淵。記注官金鳳顯卜台鎭。以次進伏訖。上曰。試官率擧子肅拜後陞殿。右議政鄭存謙。藝文提學徐命善。知春秋黃景源。同春秋沈履之李在簡。對讀官李在學李儒慶。以次進前。上命書傳敎曰。頃者李健源宋俊載處分。豈得已也。伊後未嘗一日不思。況此外如犯贓等。諸般罪犯之當勘而不勘者。付之令前之意也。名以極選之翰圈。及當召試。屢易試題。全不成樣。則處分雖不得不然。而以其令前之故。不無迫隘之歎。李健源宋俊載。依趙憲喆例。原傳旨中付標。上曰。赴試者幾人乎。命善曰。被圈十人中。李殷模已陞六。李時秀金履成不入來矣。存謙曰。日寒猶酷。夜間聖體。若何。上曰。一樣矣。命在學儒慶書試題。仍命懸之。上曰。侍衛毛具。命書傳敎曰。奉命太僕正改差。以嶺人中以纂輯之役上來者。口傳擬入。上曰。金奉朝賀入侍。奉朝賀金致仁進前問候訖。上曰。每欲召見。而連因有事而未果矣。纂輯之役。今方始之。而卿亦不可不參議。故玆召卿諭之矣。致仁曰。今番纂輯。卽國家莫重之事也。明知本事然後。可以與議。而臣適出疆。旣不得詳知。且以謝事之人。參涉朝廷之事。其在國體。亦涉未安。臣之不敢承命。非獨以狗馬之疾也。上曰。卿之所辭過矣。此非廟謨。又非職事。則相議文字。有何不安乎。致仁曰。揆之古事。旣無前例。則自臣始之。實恐未安矣。存謙曰。雖是廟謨。不必固辭。若言前例。自我作古。有何不可乎。上曰。右相所謂自我作古之言。是矣。予亦深思。而有此下敎。卿勿過辭。致仁曰。纂輯之役。臣當一次來見。而終不敢晏然承命矣。上曰。卿之所執如此。則日日遣史官請之之外。無他道矣。致仁曰。下敎至此。惶恐之極。不知更達矣。存謙曰。奉朝賀亦以來見之意。仰達矣。上曰。李在學之不入於纂輯郞廳抄啓中何也。存謙曰。堂上中。具㢞亦不入。而臣等昨始覺得矣。上曰。一體抄啓。可也。命試官以下少退。命書傳敎曰。旣於前席面喩。金奉朝賀當共參纂輯之事。其令纂輯廳知悉。又命書曰。雖是穉孩。放恣之習不可長。中官梁太熙。令該府處之。捧供以聞。不能檢飭承傳色中官罷職。又命書曰。向聞事實不然。下吏之罪云。兵判越俸下敎爻周。上曰。戶工判入侍。行戶曹判書鄭弘淳。行工曹判書徐命善進前。上曰。自內供上中燒木剩餘。幾至萬丹。劃給戶曹。何如。國榮曰。下敎。誠好矣。而此不過些少之物。分給掖屬。亦似不妨矣。命善曰。此言好矣。上曰。戶判之惜財。可尙矣。國榮曰。然矣。臣常以戶判之惜財。爲太吝矣。今當錢穀之任。自不敢費了一錢。始知戶判爲國惜財之心。不得不然矣。上曰。然矣。仍命戶工判先退。有防進讀兵曹草記。上曰。恩全君之勸頭。令秋曹刑推正配。跟隨外攔入人。令兵曹査治後草記。賤臣承命出傳。試官以下。還入進前。上曰。左相入侍。左議政金尙喆進前問候訖。上曰。奉朝賀使之同參於纂輯矣。尙喆曰。臣等業欲稟達而未果矣。下敎誠好矣。上曰。翰圈三試之規。殊無意義。更圈等事。雖依前爲之。而限試之法。更爲定式。好矣。尙喆曰。聖敎誠然。當更爲節目矣。上曰。古之薦翰林。亦間朔付職耶。景源曰。間朔付職之規。自古然矣。而舊薦盡付後。新薦或有屢歲不爲之時矣。尙喆曰。纂輯郞廳。方抄出推案及日記。而一員入直似不足。更使二員入直。好矣。上曰。唯。仍命尙喆先退。行兵曹判書洪樂性進前曰。昨因兼禮曹判書蔡濟恭所啓。唐恩僉尉洪益惇喪。造墓軍給價事。命下矣。造墓軍題給之規。都尉則二百名。副尉則一百八十名。而僉尉則宜有減數之節。旣無前例。以百名題給。何如。上曰。依爲之。出擧條民始曰。試券盡爲捧之矣。上命試官考券。考券訖。存謙曰。抄出三券。當取幾人乎。上曰。諸試官之意。何如。命善曰。三券皆可入格矣。景源曰。三券中二券尤勝矣。履之在簡曰。文則雖有些少優劣。而翰林不可不備員。竝取三人。似好矣。上曰。然矣。存謙書等訖。上親自拆封曰。林錫喆徐龍輔金勉柱爲之矣。命書傳敎曰。被抄翰林。今日口傳付職。上曰。今日召試。皆能限前呈券。亦皆成篇。深庸嘉悅。存謙曰。今番赴試之人。皆免無聊之患。實爲欣幸矣。上曰。翰林林錫喆牌招。命退。諸臣以次出。
정조 0년
丙申十二月十三日申時。上御尊賢閣。左承旨右承旨纂輯郞廳。同爲入侍時。左承旨鄭民始。右承旨兪彦鎬。假注書李兢淵。記注官金鳳顯卜台鎭。纂輯郞廳李秉模李敬養李在學高裕沈念祖鄭志儉。以次進伏訖。上謂裕曰。前以春坊見之。今已多年矣。對曰。癸未年間。爲春坊矣。上曰。抄出日記所掌者何月乎。裕曰。乙未十一月日記矣。念祖曰。臣之所掌。卽丙申六月日記也。志儉曰。臣則掌丙申七月日記矣。上曰。斯速抄出。可也。仍命先退。上謂秉模敬養在學曰。推案今幾抄出乎。咸對曰。姑未盡爲矣。上曰。雖入直玉堂。夜亦往于纂輯廳。仍爲謄出之役。好矣。上曰。此三郞廳。皆善書乎。民始曰。然矣。上曰。內下日記持入。在學承命奉進。上命秉模讀奏。上謂彦鎬曰。此不過據實漫記者。而文勢不無未暢處。詳見後點改。可也。仍命彦鎬在學敬養秉模先退。上曰。翰林被選人入侍。林錫喆徐龍輔金勉柱進前。上曰。爾等試券。皆能善作。良足嘉尙。故玆以召見爾。仍命先退。上曰。知弓品堂上入侍。李昌運進前。上下詢進上弓品。仍命先退。命書傳敎曰。明日出宮時旣晩。侍衛申後待令。命退。諸臣以次出。
정조 0년
行都承旨洪國榮藥院直。左承旨林鼎遠坐。右承旨兪彦鎬坐。左副承旨徐有防坐。右副承旨柳焵坐直。同副承旨李鎭衡坐直。注書二員未差。假注書柳孟養藥院直李兢淵仕。事變假注書鄭東浚仕。
정조 0년
徐有防啓曰。大司憲未差。執義金亮行在外。掌令李枰受由。尹在醇呈辭。持平兪彦鏶金鍾厚在外。今日以監察茶時之意。敢啓。傳曰。知道。
정조 0년
洪國榮啓曰。藥房三提調。有稟達事。來詣閤外。請對矣。傳曰。入侍。
정조 0년
傳于李鎭衡曰。承旨前望單子入之。
정조 0년
傳于柳焵曰。日寒如此。禁府卽爲開坐。未及議處者議處。未及照律者照律。未及捧供者捧供。皆令今日內爲之。
정조 0년
傳于徐有防曰。中官未瑩。誤傳下敎。從重推考。
정조 0년
兵曹口傳政事。副司直李福源鄭民始。
정조 0년
徐有防啓曰。臣依傳敎。取考典獄署都囚徒案。則承傳罪人七名。御寶罪人一名。殺獄罪人三名。偸竊罪人一名。印信僞造罪人一名。輕囚罪人一名。各寺罪人一名內。盧慶彬。以衙前退仕。敢佩幼學戶牌。來留京洛。欲圖不成說之事也。宗親府使令崔三伊。跟隨申飭之下。稱以恩全君下人。任奪近仗軍士戶牌事也。竝放送。其餘罪人。罪名甚重。仍囚之意。敢啓。傳曰。知道。
정조 0년
傳于徐有防曰。代將劃入然後。方可落點。此等事。每每自上使之爲之乎。兵曹入直堂上罷職。
정조 0년
洪國榮啓曰。新除授左承旨林鼎遠。牌招察任。何如。傳曰。允。
정조 0년
以承傳色口傳下敎曰。招致備邊郞。彼人何日到南別宮乎。知奏事。分付。勿出朝報。
정조 0년
林鼎遠。以吏曹言啓曰。今此徽寧殿望祭大祝。前司諫安聖彬塡差。而時無職名。令該曹口傳付軍職。何如。傳曰。允。
정조 0년
徐有防。以義禁府言啓曰。時囚中輕囚。一竝放送。而其中已捧供未議處者。已議處未照律者。已就囚未捧供之類。姑令保放事。命下矣。時囚罪人尹衡烈李禹鉉韓榮祖李明中梁大熙等。姑爲保放。而李世聃罪犯不輕。不得一體保放之意。敢啓。傳曰。知道。
정조 0년
又以義禁府言啓曰。本府卽爲開坐。未及議處者議處。未及照律者照律。未及捧供者捧供。皆令今日內爲之事。命下矣。保放罪人尹衡烈李禹鉉韓榮祖李明中梁大熙等。依例還囚後。擧行之意。敢啓。傳曰。知道。
정조 0년
江華留守金鍾秀疏曰。伏以臣於朝日候班。伏奉留守江都之命。身在閤外。倉卒祗肅。驚感之餘。惶愧未已。夫江都之係重於國家也久矣。保釐繕修。以備緩急之須者。其責比他方尤別。如臣疎迂。才薄而慮短者。尙何敢苟然濫充也哉。噫。臣之離捨老母。翶翔禁近。凡幾月矣。方寸長擾。宵寐頻驚。每欲丐恩一小縣。以伸烏鳥反哺之至願者。未嘗頃刻忘于心。而嚴畏囁嚅。以至于今矣。忽地誤恩。大過始望。身占擁旄之榮。而母享專城之供。是豈臣夢想之所嘗及哉。苟使臣。粗可免僨事而負國。則以臣之受恩如天。宜不敢强效辭遜之例。重犯虛謾之罪。而揆分量力。承當無路。敢入文字。略暴情實。伏乞聖明。俯垂諒察。亟許遞改。使公私兩幸焉。答曰。省疏具悉。居留新命。念卿情理。卿勿辭往欽哉。
정조 0년
副司直李重祜疏曰。伏以。臣向叨匪據之任。竟速不職之罪。迺荷聖度天大。薄從勘罷。十行辭旨。旣嚴且溫。諄諄若慈父之詔迷子。臣誠且惶且感。以罪爲榮。屛伏郊坰。含恩訟愆。不自意曾未幾何。敍命遽降。負罪賤臣。何以得此於聖明。驚惶踧踖。不知所以措躬也。噫。銓衡之職。固非如臣無似。所可堪承。而仰感恩數。俯怵義分。唐突冒膺。觸事生疣。早晩僨誤。臣固自知。當一初淸明之會。承前席勉諭之音。非不欲致愼於隄防之際。仰裨激揚之政。而昏鈍之性。鑑別不明。寡陋之識。聞見不廣。畢竟所坐。自陷於罔赦之科。至今追思。惶汗浹背。撫躬自悼。無面可顯。今若徒恃寵靈。復廁周行。則其爲無忌憚。尤何如也。纂輯之役。開局有日。飭敎之下。不可以祗役。弁棄廉媿。蹙伏兢惶。玆敢露章自列。仰瀆崇嚴。伏乞聖明。亟降威罰。以肅朝綱。以安私分。千萬幸甚。答曰。省疏具悉。一時飭敎。何過撕捱。卿其勿辭。從速行公。
정조 0년
掌令李枰疏曰。伏以臣聞疾痛則號父母。今臣疾病。非止一時輪症之比。當此疾痛之日。若不號呼於天地父母之前。則更將趨赴於何人。臣本無似。言又巽軟。自知不合於耳目之任。惟以目下懲討之義爲重。冒沒承膺。已至兩箇月矣。適當嚴沍。逐日詣臺。以虛脆之性。且値衰邁之年。素患難言之諸症。兼發於傷寒。頭暈目眩。虛汗大流。咳喘迭作。食飮全廢。渾無省覺。殆有日矣。淹淹床席。卽一僵尸。以此症形。萬無趨承之望。玆敢疾聲號呼。伏乞聖慈。特憐臣危苦之情。亟削臣所帶之職。以安私分。以存國綱焉。臣雖病伏之中。參鞫之餘。竊有所憂憤者。略此尾陳。惟聖明裁處焉。嘻噫痛矣。養賊何等大逆。而連日嚴訊之下。以三大罪案。輒供遲晩。及其結案也。每每變辭。此賊窮凶之意。必欲杖斃而後已。終不結案。以致經斃。王章未伸。輿墳愈激。宜施孥籍之典。而渠旣未結案而物故。則平法新令之下。臣雖不敢直請其極律。而亦不可以已斃。置而不論。如此凶逆之弟兄子姪。不可置之於輦轂近畿之下。養賊弟兄子姪。一竝絶島邊遠散配。斷不可已也。至於趙德成之輕妄浮躁。爲世指目久矣。昨冬徐命善疏出之後。獜謙養諸賊募得德成。急攻重臣之說。有口皆傳。到今帳前親問之下。極口發明。已是妖惡。且渠雖不數於朝紳之間。顧其父。則乃踐歷名宦。致位卿月者也。渠以乃父之子。名編逆類。身繫鞫囚。則從直納供。惟俟聖上之處分而已。不此之爲。弁飾口吻。末抄證誓之言。蓋出於自脫之計。亦不知自陷於悖倫之科。良可駭痛。雖至踐下愚。以子證父。猶不敢爲。渠以身致命德者類。悖倫之說。少勿留難於納供之際。當此化理淸明之時。如此亂常蔑倫之類。不可施以本律而止。臣謂趙德成改正兩司長官之望。仍施屛裔之典。以示不與同中國之意焉。答曰。省疏具悉。所陳當加商量。爾其勿辭。調理察職。
정조 0년
大司諫金普淳疏曰。伏以。連日帳殿。親臨訊囚。玉體勞動。不瑕有損。區區下忱。不勝焦慮。仍伏念臣之奄奄垂盡之病狀。旣陳前疏。今不敢更瀆。而苟有一半分可强之勢。則當此鞫獄方張之日。揆以義分。論以常情。曷敢不竭蹶趨承。粗效沐浴之義。而目今症形。卽一僵尸。身不能作運動。則實無禁闥出入之路。口不能通呼吸。則亦無傳啓陳達望。天牌之下。不得不一違再違。至於屢違。臣罪至此。實合萬戮。伏乞聖明。特憐疾痛之呼。俾蒙生成之恩。亟降鐫削之命。以治逋慢之罪焉。臣於垂死之中。得聞養厚物故之報。竊不勝痛惋之至。今番諸賊之肯綮。都在於養厚。諸賊之固結。專由於養厚。而養厚不幸徑斃。則凶逆之根柢脈絡。今無以鉤得。輿憤之益激。當復如何。噫嘻。養厚雖斃。而又有一養厚存焉。卽泰淵也。養厚之一動一靜。泰淵皆知之。養厚之一謀一議。泰淵亦皆知之。凡於綢繆排布之際。無不參涉。則泰淵之於養厚。一而二也。二而一也。今若究問於泰淵。則養厚未吐之情節。自可盡露。臣謂拿鞫泰淵。期於得情。斷不可已也。臣無任屛營祈懇之至。答曰。省疏具悉。泰淵事。尙今靳允。意亦有在。爾其勿辭。調理察職。
정조 0년
丙申十二月十四日。記事官姜彙鈺。義禁府。以羅州前牧使李明中。屢次遺饋於養賊。且專人報都事下來罪。刑推得情。何如啓目。傳曰。觀此所供。專報只是轉送姪婦之簡是遣。不知荐棘都事之下來是如云爾。則與直通荐棘之命。似有異焉是旀。況旀其子。論泰淵於賊謀鴟張之日。則泰淵卽一養厚也。揆以事理。似不子攻泰淵爲旀。父結養厚是乎矣。與其書簡之肆然傳通。曷若早自斥絶之爲愈乎。至又饋問事段。饋問於送簡之時。固極可駭。是乃比諸尹衡烈之至于至月以後。饋遺之輦載。伻候之絡續。則亦有別焉是置。衡烈之律。旣止徒年。則此囚宜有輕重。以此照律爲良如敎。
정조 0년
義禁府。以中官梁大熙。莫重龍床。敢自憑依罪議處。何如啓目。傳曰。付過放送爲良如敎。
정조 0년
丙申十二月十四日巳時。上御尊賢閣。都承旨入侍時。行都承旨洪國榮。假注書柳孟養。記注官金鳳顯。記事官林錫喆。以次進伏訖。國榮曰。夜間聖體。若何。上曰。一樣矣。國榮曰。去夜寢睡。何如。上曰。善寢矣。國榮曰。左承旨鄭民始。適有實恙。不得仕進。姑爲許解。使之休息。似好矣。上曰。旣有身病。則難責夙夜之任矣。仍命書傳敎曰。左承旨有實恙云。今姑許遞。國榮曰。昨日李健源等。復科處分。誠爲朝家寬大之典。而在廷之臣。莫不欽仰聖德矣。上曰。當初處分。予亦知其迫隘。而終無善處之道矣。聞卿屬之令前之奏。怳然大覺。有所下敎矣。國榮曰。向來韓用龜事。雖甚可駭。究其本。則不過只聞下隷之言而然也。今則時日已久。不必以此一向示之以未安之意也。上曰。卿之前後所奏。雖如此。而新進小官之放恣無嚴。終不可寬恕。設令聞下隷之言。苟知體統。則豈敢如是乎。予意則終不釋然。故不特不許於堂后。向於殿講時。不問文義。予意有在矣。國榮曰。本事旣不大段。而在人君臨下以寬之道。恐不當如是。伏望留念於此等處焉。命讀大司諫金普淳疏。江華留守金鍾秀疏。副司直李重祜疏。掌令李枰疏。賜批。命退去。諸臣以次出。
정조 0년
丙申十二月十四日午時。上御尊賢閣。藥房三提調入侍時。都提調鄭存謙。提調徐命善。副提調洪國榮。假注書柳孟養。記注官金鳳顯。記事官林錫喆。醫官慶絢吳道炯徐命徽康命緯張祜。以次進伏訖。存謙曰。日寒若此。聖體。若何。上曰。一樣矣。存謙曰。王大妃殿氣候。何如。上曰。一向平安矣。存謙曰。惠慶宮氣候。若何。上曰。近益差勝矣。存謙曰。日氣酷寒。感候猶未快解。冒寒行禮。恐有傷損之節。親祭下敎。還寢。似好矣。上曰。此歲無餘日。故欲行親祭。以伸哀慕。還寢誠難矣。存謙曰。日氣若不寒。而聖候快勝。則臣等豈可如是固請。而今日則無前極寒。且夜氣尤益酷冷。實難行禮矣。命書傳敎曰。藥院之臣旣奏。親祭下敎還寢。出傳敎存謙曰。近來以★感候。停永眞丹。令醫官診候後。議定湯劑。似好矣。上曰。明日議定。可也。命退去。諸臣以次出。
정조 0년
丙申十二月十四日未時。上御尊賢閣。右承旨入侍時。右承旨兪彦鎬。假注書李兢淵。記注官金鳳顯。記事官林錫喆。以次進伏訖。上命書傳敎曰。寒事一直如此。且文書抄出之前。別無可爲之事。館宇不足。反爲遲滯之端。纂輯堂上。待日記及鞫案抄役畢來會。其前勿爲仕進事。分付。上曰。江華留守金鍾秀入侍。纂輯郞廳一人。持內下日記中稟定者及推案抄出者入侍。纂輯堂上金鍾秀。郞廳李秉模進前。上曰。推案抄出者持入乎。鍾秀曰。未及抄出。故不得持入矣。上曰。日記中有稟定者乎。鍾秀曰。略有字句間稟定者。故付標以來矣。鍾秀以次奏達。上竝命點改。命書傳敎曰。前承旨鄭民始。令該曹口傳付軍職。前判書李福源。還差纂輯堂上。一體付軍職。申飭行公。上曰。昨日召試科作持入。賤臣承命奉進。上命秉模讀奏。上曰。三券優劣。何如。鍾秀曰。壯元之作。最善矣。上曰。昨日赴試人。皆能限前呈券。良可嘉也。命退。諸臣以次出。
정조 0년
行都承旨洪國榮藥院直。左承旨林鼎遠坐。右承旨趙瑍未肅拜。左副承旨兪彦鎬坐直。右副承旨徐有防坐。同副承旨李鎭衡坐直。注書二員未差。假注書柳孟養藥院直李兢淵仕直。事變假注書鄭東浚仕。
정조 0년
兪彦鎬啓曰。大司憲未差。執義金亮行在外。掌令李枰受由。尹在醇呈辭。兪彦鏶金鍾厚在外。監察茶時之意。敢啓。傳曰。知道。
정조 0년
兪彦鎬啓曰。藥房三提調來對矣。傳曰。入侍。
정조 0년
傳于兪彦鎬曰。承旨與童蒙敎官入侍。
정조 0년
傳于李鎭衡曰。副提調。持加減心腎湯入侍。
정조 0년
有政。吏批。判書李徽之進。參判李瀰在外未肅拜。參議未差。承旨兪彦鎬進。啓曰。本曹郞官。今當差出。而擬望之人乏少。外任竝擬。何如。傳曰。允。吏批。以趙瑍爲右承旨。李謙彬爲司諫。鄭志儉爲正言。李鼎揆爲校理。李重祜爲左參贊。鄭民始爲禮曹參議。尹弘烈爲兵曹參知。李敬養爲吏曹正郞。洪國榮爲同經筵。李瀰爲觀象提調。洪大宇爲眞寶縣監。鮮于說爲崇寧殿參奉。李必益爲崇寧殿參奉。洪梓爲大司憲。
정조 0년
兵批。判書洪樂性病。參判李在簡病。參議宋鍈入直進。參知未肅拜。承旨兪彦鎬進。李徽遠洪龍鎭李光洙李漢五爲副護軍。朴宗德鄭尙淳宋德相柳焵爲副司直。吳大益爲副司果。吳漢儉爲順天監牧官。
정조 0년
傳于李鎭衡曰。右承旨與玉堂上下番纂輯堂郞入侍。
정조 0년
傳于林鼎遠曰。兵曹堂上。其欲久任責效。大司憲望。改擬以入。
정조 0년
兪彦鎬。以義禁府言啓曰。時囚罪人尹衡烈。杖一百收贖。告身盡行追奪。流三千里定配事。照律公事判付內。功減一等。啓下矣。尹衡烈。杖一百收贖。告身盡行追奪。流三千里減一等。忠淸道海美縣夢熊驛徒三年定配。而以議啓辭內辭意。具罪目。依例發遣府羅將。押送配所。何如。傳曰。允。
정조 0년
又以義禁府言啓曰。時囚罪人李顯發。原情公事判付內。依他罪人照律。草記放送事。啓下矣。李顯發。以制書有違私律。杖一百收贖。告身盡行追奪。放送之意。敢啓。傳曰。知道。
정조 0년
李鎭衡。以義禁府言啓曰。因忠淸監司徐有隣査啓。刑曹粘目內。泰安郡守柳英鎭。移本府處之事。允下矣。柳英鎭。時在任所云。依例發遣府羅將。拿來。何如。傳曰。待命拿囚。
정조 0년
又以義禁府言啓曰。御營廳前從事官李迪輔。拿處傳旨啓下矣。李迪輔。時在忠淸道瑞山地云。依例發遣府羅將。拿來。何如。傳曰。允。
정조 0년
徐有防。以義禁府言啓曰。副司果曺遠振金憙等。禁推傳旨啓下矣。曺遠振。時在京畿驪州地。金憙。時在忠淸道連山云。依例發遣府羅將。拿來。何如。傳曰。待命拿囚。
정조 0년
兪彦鎬。以兵曹言啓曰。卽接內氷庫牒報。則本庫藏氷之役。已畢役云。今十二月十五日爲始。曜金門依前還閉。守門將亦爲撤直之意。敢啓。傳曰。知道。
정조 0년
洪國榮。以議政府言啓曰。今秋冬等褒貶。當爲等第。而時無首相。限內不得磨勘之意。敢啓。傳曰。知道。
정조 0년
兪彦鎬。以中樞府言啓曰。本府郞廳及醫員。錄事。今秋冬等褒貶。當爲等第。而領中樞府事李溵。謝恩正使赴燕。故限內不得磨勘之意。敢啓。傳曰。知道。
정조 0년
洪國榮。以耆老所言啓曰。本所堂上。多有身病。今秋冬等褒貶啓本。限內不得封進之意。敢啓。傳曰。知道。
정조 0년
又以忠勳府言啓曰。今丙申年秋冬等褒貶。當爲磨勘。而本府有司堂上綾恩君具允明。方在身病中。限內不得爲之之意。敢啓。傳曰。知道。
정조 0년
又以儀賓府言啓曰。本府郞廳。今丙申年秋冬等褒貶。當爲磨勘。而首堂上錦城尉朴明源。奉命出疆。不得爲之之意。敢啓。傳曰。知道。
정조 0년
兪彦鎬。以宣惠廳言啓曰。本廳郞廳等。今丙申秋冬等褒貶等第。磨勘以入之意。敢啓。傳曰。知道。
정조 0년
洪國榮。以吏曹言啓曰。曹所屬宗簿寺官員等矣。今丙申年秋冬等褒貶。當爲等第。而因本寺提調有故。不得磨勘之意。敢啓。傳曰。知道。
정조 0년
又以吏曹言啓曰。曹所屬內侍敎官趙景鎭。與本曹判書李徽之。有舅甥應避之嫌。依例別啓本以入之意。敢啓。傳曰。知道。
정조 0년
又以禮曹言啓曰。今此本曹褒貶時。成均館司成趙鼎耉。學正趙慶遠。以受由在外。懸頉不爲參謁。事甚駭然。以本館褒貶之不爲。雖不得等第。不可置之。令吏曹中考施行。何如。傳曰。允。
정조 0년
兪彦鎬。以濬川司言啓曰。本司都廳及郞廳。今丙申年秋冬等褒貶等第。磨勘以入之意。敢啓。傳曰。知道。
정조 0년
江華留守金鍾秀疏曰。伏以臣嚮在喉院。以廣州地父墳焚黃事。請由蒙許矣。臣之老母。居在同州境。而臣今陛辭期近。擬於展墓之路。仍作覲母之行。玆陳短章。敢控微懇。伏乞聖上。特許往來之暇。俾伸人子至情。千萬之幸。答曰。省疏具悉。卿其依所請往省焉。
정조 0년
右議政鄭存謙箚曰。伏以太僕殿最。致勤點下。臣之不善考績。於是乎著矣。只以職忝大官。至使亞提。替受問備。臣心之愧悚。姑捨勿論。朝家綜核之政。不宜若是乖舛。玆敢短箚自訟。伏乞亟賜譴何。以警具僚。以安私心焉。答曰。省箚具悉卿懇。提調問備。方命勿施。以安卿心。卿其勿復控辭焉。仍傳曰。此批答。遣史官傳諭于右議政。
정조 0년
行副司直申尙權疏曰。伏以仙馭賓天。日月屢更。遏密之慟。久愈靡極。竊伏念臣聞。人主有所失。而直陳之謂讜言。無所失而勒說之謂誣辱。出於匡救之忱議曰忠君受國。出於死黨之凶心曰詬天罵日。今韓後翼之疏。非讜非忠。卽誣上之一張凶書耳。噫嘻。爲人臣子。悖嫚胡至是耶。其綽略閃忽。指意甚緊。殆若妖雲之口氣。逆淵之筆法。而直斥君父。極口詬罵。又雲淵之所無。古今天下。無倫絶悖。豈有若此者乎。惟我殿下。臨御以來。凡所作爲。磊落光明。典盡停當。蓋以明天理正人心爲本。而以先正臣宋時烈躋陪廟庭。又表章萬東廟。以彰孝宗大王之志事。正尹拯父子之罪。以追肅宗大王之遺意。奪三凶之爵。以嚴辛壬忠逆之分。特施金昌翕李縡節惠之典。以振遺逸崇奬之風。各宮房折受及祭禮釐正等事。卽列聖朝所欲行而未遑者。而一朝擧而行之。奎章之設置。有東方以來。所未有。而倣宋氏龍圖閣故事而創之。貪墨之懲治。實滌盪一世之急先務。而一從大明律而勘之。文女尙魯。已稔通天之惡。則依趙女自點例而罪之。麟謙恒簡。自干射日之凶。則不以事關聖躬。爲嫌而誅之。洪鳳漢所犯。窮天極地。而殿下爲宗社之重。而旣發其罪。爲慈宮之地。而不加顯戮。其他一政一令。一施一措。莫非出於至誠惻怛。厭服人心。率是道而往。則可期德侔天地。明竝日月。而太平萬世。翹足而待也。此非臣言。卽國人之言。非特國人之言。彼國之人見我人。亦加意待之曰。爾國聖人王出矣云。而彼韓後翼者。抑何心腸。誣捏君父。至此之極耶。勢道趨附。比夏桀之簡賢。附勢衡石之程。刑名法術。比之秦皇。月露風雲。文華浮薄。比之六朝之亂亡。星尺不精。運用必舛。比之歷代之昏庸。漢明之摘發。衛君之好察。猶是好題目耳。惟以金龜柱鄭履煥。比而同之於靑陽諸人之士流君子。嗚呼。靑陽諸人。豈不辱哉。鄭澈鄭澔。何嘗宿食於戚里之家。又何嘗印出戚里之疏乎。沈義謙閔鎭遠。亦何嘗語犯莫重。又何嘗宣播內言。又何嘗爭抗儲君。恐動天聽。甚至於扈衛宮城乎。其言曰一心不誠。萬事皆虛。嗚呼。此何言也。惟此八字。卽尹拯所爲辛酉擬書中。辱先正之語也。以門生而辱師長。尙爲倫常之罪人。北面於殿下。而敢如是乎。此無他。借用尹拯之悖說。直攻聖學之源頭。仍欲以九月備忘。付之虛僞之科。天下寧有是哉。凡殿下之政令施措。一出於至誠惻怛者。一歸之於不誠耶。果使萬事皆虛。則其將置殿下於何地乎。至若所謂馬上治天下。乃陸賈請事詩書之語。而馬上詐力也。詩書正道也。我殿下。以先王之宗嫡。堯傳舜受。何等光明。發號施令。何等正大。而敢曰機事已過。機心尙存。又引馬上治天下而結之。隱然歸之於權謀而得之。術數而治之。其心所在。誠不可測。世間豈有無倫絶悖之語乎。頃當危疑之際。深自韜晦。防遏凶圖。此則聖人處變之道也。故易曰用晦而明。箕子之佯狂。孔子之微服。皆此道也。權而得中。是亦經道。何可誣之以權術乎。噫嘻痛矣。亂臣賊子。從古何限。而豈有章奏上勒加誣辱。至於如此者乎。機事機心等語。與賊輅不道之言。有何異同乎。賊輅之言。猶出於私書。而此則登諸章奏。機關字。猶可屬之群下。而機心字。當屬何地。其凶險叵測。豈不有浮於賊輅乎。逆淵之救麟漢。猶是隱映說去。而此則直以龜柱。推詡爲士流。固知龜柱之罪。比諸麟漢。煞有輕重。而後翼之放恣無嚴。則亦豈不倍簁於逆淵乎。雖敵以下一言不合。不可以抑勒之說。肆口誣辱。況於君父之前。惟其許多誣上。若出於無知妄作。則猶或付之狂誕。置而勿問。不害爲盛德事。而此則精神骨子。只爲龜柱而發耳。備忘一下。逆節昭著。合辭方張。輿情愈激。而敢以狼毒之心。肆爲角勝之計。乃曰前後有異。表裏不同。嗚呼。天下寧有是耶。唐虞之四凶。初則姑試於岳牧之間。末乃流放之竄殛之。然而未聞天下後世。以堯舜爲前後有異而譏之也。若使舜。嫌於前後有異。而不罪四凶。則何以服天下之心乎。殿下動法堯舜。而反以爲違聖賢之成法。不知堯舜之外。又有何聖賢之可法乎。必使殿下。不治龜柱然後。方可爲明於擇術。而得誠正之實效耶。嗚呼。大學誠正之敎。初不爲亂設。而今爲此輩之援引。天日在上。豈不畏哉。春秋引喩。又是誣孔子矣。人得以誅者。卽通天下公共之謂。非謂冒私嫌挾私憾而誅之也。孔門五尺之童。羞道桓文之事。蓋以桓文之仁義。卽假借而非眞也。故曰春秋無義戰。誠如後翼言。則春秋之戰。皆爲義理乎。鳳漢十年秉國。百罪俱極。又昨冬以後。窩窟於麟謙。根柢於恒簡。鄭履煥若以此等罪惡。聲言致討。則眞是公言。眞是義理。又無愧爲名祖之孫。而徘徊於戚里芭籬之邊。掇拾其言。如出一口。迭相喧聒。若報私讎。以是之故。只得爲戚里之私人而已。此理甚明。勘破非難。而反以當罪之斥黜。勒成袞闕。至曰擧措顚倒。又曰多任私智。不循天則。苟有一分嚴畏之心。悖慢無禮。豈若是乎。嗚呼。龜柱之罪已著。而必稱士流。殿下之聖德彌彰。而必加凶言。寧爲吠日之犬。不能不爲龜柱之純臣。誰謂四百年培養之地。其得人之死力。反不及一龜柱乎。此而不痛辨而嚴治。則臣恐怪鬼之徒。接跡而起。人心疑亂。國綱解弛。不知何樣禍機。伏在何地。臣以是凜然心寒。繞壁不寐。直欲流涕而慟哭也。抑臣竊有爲殿下慨恨者。以鳳漢之罪犯。姑且涵貸。亶出竊負之義。則屈法全恩。此已足矣。減死之典。不容蹔緩。而尙今官爵自如。無異平人。其何以洩神人之憤。解四方之惑乎。後翼之凶言。亦由於此。豈不惜哉。自有此疏以夾。臣竊以爲今日廷臣。沬血飮泣。必以辨聖誣爲急。臺閣之或啓或疏。殆若應文備數。終無極言竭論。爲殿下伸辨者。此其故何哉。此疏之詬天罵日。雖三尺童子。必無不知之理。而大小臣工。緘口結舌。伈伈度日。或不以爲凶言然歟。抑有所畏。甚於君父而然歟。若使自己。遭此橫逆之誣。則其必辨之。如將不及也。廷臣誰如此。以殿下之聖明。初不覺察則已。旣曰詬天罵日。而猶以臺臣稱之。尤豈不大駭乎。明知其爲賊。而君臣上下。莫敢誰何。則國必亡矣。昔者郭公。善善而不能用。惡惡而不能去。乃至國亡。今不能治詬天罵日之惡。而國安得不亡乎。顧臣言輕矣。跡疎矣。不足比數於衣冠之列。而側聽累日。汔無處分。臣亦受國厚恩。何忍坐視宗國之必亡。而只拘越俎之嫌哉。臣固知一言脫口。薤粉立至。而臣雖滅死萬萬。苟或一分有助於辨聖誣而安宗社。則臣當含笑就斧鑕矣。嗚呼。攻洪義理。誠與攻元衡。攻五凶一般。此則後翼言是耳。若使龜柱。純用公心。攻之以道。則固當匹美於靑陽文忠。而急於濟私。專事濫猾。不知身先陷於惡逆之臼。而猶欲自處以士流。吁。亦可哀也已。又於今年。若能自知其罪。少加懲戢。則以殿下之盛德大度。未必不包容於山藪之內。而猾習不悛。宿火盡起。蛇山荊棘。眞是滄浪自取。此豈殿下之所欲哉。龜柱本末。參以上敎。則三分義理。七分逆賊。而後翼則推重龜柱。爲十分義理。而以殿下之千言萬事。盡歸之於一切虛假。何其護逆太恕。而誣聖大苛耶。苟如其言。跖可爲夷。堯可爲桀。如此道理。出於何書。所謂士流窮格之工。乃如是乎。洪金兩逆。俱是戚畹。而殿下與天同德。大公至正。於彼於此。斷恩斷義。此國人所以咸服也。殿下之心。日月也氷玉也。渠雖欲千方而陰翳之。百計而點汚之。顧何損於日月之明。氷玉之淸。而甘心死黨。恣意誣上之罪。則決不可一時容貸。伏願殿下。勿以憑藉袞闕而爲嫌。勿以抉摘文字而爲難。廓揮乾斷。夬施當律。以存必亡之國。非臣之幸。卽宗社萬世之幸也。批答出傳敎
정조 0년
丙申十二月十五日辰時。上御尊賢閣。藥房副提調入侍時。副提調洪國榮。假注書柳孟養。記注官金鳳顯。記事官林錫喆。以次進伏訖。國榮曰。夜間聖體。若何。上曰。一樣矣。國榮曰。去夜寢睡。何如。上曰。善寢矣。命讀申尙權疏訖。上曰。此疏。卿已見之乎。觀其疏語。一篇所陳。雖曰討逆。而其實則專以贊揚媚悅爲主。人臣進言之道。固不當如是也。方當一初之政。勵精求治之時。設施注措之際。政令事爲之間。亦豈無闕失之可言者耶。今此條陳之專事贊揚者。殊甚可怪。大抵人主之病。尙在於好聞阿嫂之言。故此等諂嫂之說。乘間易入。歷觀前世。滔滔皆是一轍。予讀前史。每於此等處。未嘗不掩卷太息。夫何此等諂諛之習。親見於今日。命書傳敎曰。今見申尙權疏。起頭鋪張。卽一狀德之文。嗚呼。寡人登極未幾。有何實政實效之及于朝野。而倘如尙權之言。則袞闕無一可論。時政亦無一可語者耶。誣上固是不道。而媚君亦豈無罪。且韓後翼之疏。專爲龜柱地。抗章於臺啓方張之日。備忘昭布之後者。顯有角勝之跡。固已萬萬無嚴。而旣付之於言事之科。尙且優容。予亦有意。至若尙權之疏。其所說去。專出容悅之意。彼後翼姑勿論。此而不罪。則必將啓人主嵬然自聖之弊。亦豈少故也哉。行副司直申尙權。亟施削職之典。原疏給之。上曰。史官進詣江華。實錄儀軌奉來。出榻敎命退去。諸臣以次出。
정조 0년
丙申十二月十五日巳時。上御尊賢閣。吏兵房承旨。持褒貶啓本入侍時。行都承旨洪國榮。左副承旨徐有防。假注書柳孟養李兢淵。記注官金鳳顯。記事官林錫喆。以次進伏訖。上曰。兵房承旨之以代房入來。何故也。有防曰。右副承旨。以式暇不爲仕進矣。上命書傳敎曰。開坼殿座。兵房以該房不爲仕進。而聞以式暇懸頉云。事甚駭然。右副承旨柳焵遞差。國榮有防。讀奏褒貶題目訖。國榮曰。卽伏見禮曹判書蔡濟恭等今秋冬等褒貶啓本。則顯陵參奉尹光梓題目。致勤點下。工曹判書徐命善等啓本中。繕工監監役李顯模。副奉事金漢訥題目。致勤點下。殊無嚴明殿最之意。該曹堂上本監提調。竝推考警責。何如。上曰。依爲之。有防曰。卽伏見司僕寺今秋冬等褒貶啓本。則長峯島兼監牧官高繼允。瑞山等監牧官秦渭發題目。宜置下考。而置諸中考。致勤點下。殊無嚴明殿最之意。司僕提調徐命善。磨勘堂上兵曹判書洪樂性。竝推考警責。何如。上曰。依爲之。國榮曰。卽伏見黃海監司李性源。咸鏡監司趙重晦。今秋冬等褒貶啓本。則守令無一人居下。京畿監司趙時俊啓本中。南陽府使李應爀題目。致勤點下。全羅監司李普行啓本中。全州判官李太源題目。致勤點下。慶尙監司李衍祥啓本中。固城縣令洪秉聖。省峴察訪李彦祜題目。致勤點下。殊無嚴明殿最之意。竝推考警責。何如。上曰。依爲之。有防曰。卽伏見慶尙左水使白東毅今秋冬等褒貶啓本。則邊將無一人居中居下。殊無嚴明殿最之意。推考警責。何如。上曰。依爲之。竝出擧條國榮曰。南漢還上中。至今未捧者。數旣不多。而民情甚急。實難督捧。故敢此仰達矣。上命書傳敎曰。今聞守禦使所奏。所捧不少。而民情甚急云。南漢新還。特爲停捧事。分付。仍命國榮先退。命有防書傳敎曰。童蒙敎官殿最他敎官。則皆以留心不怠。無闕等語爲目。而至於李義胤。則除拜旣久。而以佇觀訓效爲目。其不治可知。當該敎官李義胤入侍。又命書曰。先朝飭敎。若何。況軍門郞廳。旣是從事官。則無端不來。事極駭然。御營從事官李迪輔。先汰後拿。又命書曰。假承傳色中官文鳳億汰去。上曰。多大浦僉使田文顯。營將準朔後移拜乎。問于政吏。賤臣承命出問。還入仰奏曰。未準朔營將。亦有移拜之例。故田文顯爲營將九朔。移拜僉使云矣。上曰。前例知入。賤臣又奉命出問。還入仰奏曰。營將十朔後移拜。雖或有之。而九朔移拜。果無前例矣。上曰。兵曹入直郞廳入侍。兵曹郞廳朴祐源進前。上曰。兵曹政吏之所對。萬萬痛駭。郞廳決棍嚴問。可也。命書傳敎曰。田文顯每以見在營將知之。今以貶第。而始知移拜多大浦僉使矣。予已訝之。問于政吏。則果如予料。若此則未準朔營將。限朔尙餘六七朔。徑自移拜邊地。而陞資則論以政格。不但驚怪。以邊地而徑遞。則其資決不可還收。然則崔雲羽之昨冬特令降資。獨不冤乎。政吏之初以前例之可據仰對。末乃考入謄錄之後。始乃變辭。下吏之習。極爲痛駭。官何論哉。吏宜先治。騎郞旣承下敎。以此棍問委折以奏。又命書曰。政事當日爲之。又命書曰。摠管李潤成。實恙未差云。改遞與未差代。今日政差出。上曰。副司果曺遠振金熹。依近例。直捧禁推傳旨。出榻敎命退。諸臣以次出。
정조 0년
丙申十二月十五日午時。上御興政堂。童蒙敎官入侍時。左承旨林鼎遠。假注書李兢淵。記注官金鳳顯。記事官林錫喆。童蒙敎官李義胤。以次進伏訖。上曰。訓兒幾人乎。義胤曰。訓兒四人中。一則有病。一則在遠。故率入二兒矣。上曰。連爲課講乎。義胤曰。自八月爲之矣。上命訓兒進講。下詢文義訖。上曰。予不知敎官之淺深。訓兒所讀之書。敎官亦進講也。義胤進讀論語一章。上下詢文義訖。命書傳敎曰。大學之敎不明。自於小學之敎不明也。我朝設置童蒙敎官者。法意豈徒然。而近作冗官。是豈設置之本意乎。不革其職。宜責其效。以故以貶題之礙眼。召而見之。學徒不但不成樣。以學徒之書。設問敎官。則不以孝悌。爲仁中之一事。又以三省。謂一日而三察。程夫子豈不於門人。以此發哀哉之歎哉。況不緊奏對。大欠筵體。童蒙敎官李義胤汰去。今番都政。則爲官而擇可合之人事。申飭詮曹。命退。諸臣以次出。
정조 0년
丙申十二月十五日午時。上御尊賢閣。藥房三提調。請對入侍時。都提調鄭存謙。提調徐命善。副提調洪國榮。假注書柳孟養。記注官金鳳顯。記事官林錫喆。醫官慶絢吳道炯徐命緯康命徽張祜。以次進伏訖。存謙曰。日寒此酷。聖體。若何。上曰。一樣矣。存謙曰。王大妃殿氣候。何如。上曰。一樣矣。存謙曰。惠慶宮氣候。若何。上曰。一樣矣。上曰。兵判之田文顯事。頗涉不公矣。營將之未滿十朔者。遽移邊地。此豈政格。事未前聞。存謙曰。營將之纔至九朔。遷轉邊地。旣無前例云。大是不察。兵曹判書洪樂性。爲先從重推考。何如。上曰。依爲之。出擧條命諸醫入診。慶絢診候訖。退伏奏曰。脈候左右三部度數。調均而稍弱矣。道炯診候訖。退伏奏曰。脈候左三部度數。調均安靜。右三部沈靜調均。頗弱矣。命緯診候訖。退伏奏曰。脈候左三部。平順好矣。右三部。亦平順而頗弱矣。命徽祜所奏。與命緯同。存謙曰。臣等俄與諸醫相議。則如此之時。調理之劑。不可全廢。前日所進心腎湯。加蔘茸進御爲好云矣。上曰。人蔘得無害乎。道炯曰。心腎湯旣是涼劑。五分蔘。別無爲害矣。上曰。進御加減心腎湯。自今日煎入。出榻敎上曰。今年藏氷時。江民無稱冤者乎。命善曰。臣送人摘奸。則別無怨望云矣。命退去。諸臣以次出。
정조 0년
丙申十二月十五日酉時。上御尊賢閣。藥房副提調。持加減心腎湯入侍時。副提調洪國榮。假注書柳孟養。記注官全鳳顯卜台鎭。醫官康命徽。以次進伏訖。命徽奉進湯劑。上進御。命讀政望。國榮讀奏。上落點。上曰。申尙權處分。諸議以爲何如云耶。國榮曰。外間之議。臣未及聞之。而辭敎極其嚴正。處分允爲得當。聽聞所及。孰不欽歎乎。自此以後。欲進阿諛之說者。似不敢更爲生心。而第自古人君。每於聽言之際。逆耳之言。易於惡聞。順旨之說。難於嚴斥。此是人情所不免之通患也。殿下若以今日處分申尙權之意。擴而充之。毋或少解。則阿諛之說。無自以入矣。上曰。卿之規勉。果好矣。命退去。諸臣以次出。
정조 0년
丙申十二月十五日酉時。上御尊賢閣。右承旨玉堂上下番纂輯郞廳同爲入侍時。右承旨兪彦鎬。假注書李兢淵。記注官金鳳顯。記事官林錫喆。校理李在學。副修撰李儒慶。纂輯郞廳李秉模。以次進伏訖。上曰。今夜救食時刻稍久。而日寒如此。令戶曹給炭事。分付。賤臣承命出傳。上曰。近思錄及伊洛淵源錄入之。賤臣承命奉進。上命在學。讀奏邢七事。仍命在學儒慶先退。上曰。李敬養尙不仕進乎。彦鎬曰。如有飭敎。則似當出肅矣。上曰。今日政爲正言通淸乎。秉模曰。然矣。上曰。郞廳進去乎。秉模曰。進去矣。上命秉模。讀奏推案訖。命彦鎬。讀奏右議政鄭存謙箚子。賜批。仍命書傳敎曰。旣批右揆之箚。且雖是體例間事。大臣以此引義。司僕提調推考勿施。命退。諸臣以次出。
정조 0년
行都承旨洪國榮藥院直。左承旨林鼎遠坐直。右承旨趙瑍坐。左副承旨兪彦鎬坐直。右副承旨徐有防坐。同副承旨李鎭衡坐。注書二員未差。假注書柳孟養藥院直李兢淵仕直。事變假注書鄭東浚仕。
정조 0년
徐有防啓曰。大司憲洪梓在外。執義金亮行在外。掌令李枰受由。尹在醇呈辭。持平兪彦鏶金鍾厚在外。今日以監察茶時之意。敢啓。傳曰。知道。
정조 0년
兪彦鎬啓曰。卽者兵曹郞廳來言。武臣堂上祿試射試官望。擬入事。命下。而判書洪樂性。謂有情勢。終不擬入云。特敎申飭之下。不卽擧行。事體極爲未安。判書洪樂性。從重推考。使之卽爲擬入。何如。傳曰。允。
정조 0년
林鼎遠啓曰。右承旨趙瑍。今日不爲仕進。卽爲牌招。何如。傳曰。允。
정조 0년
傳于趙瑍曰。左副承旨與纂輯堂上金鍾秀入侍。
정조 0년
兵曹口傳政事。以鄭尙淳爲都摠管。李昌運爲副摠管。
정조 0년
以兵曹武臣堂上祿試射試官不得擬入草記。傳于徐有防曰。昨日飭敎。不過君臣之間。貴在無隱之義。如是引嫌。萬萬過當。申飭卽爲擬入。
정조 0년
丙申十二月十六日辰時。上御尊賢閣。都承旨入侍時。行都承旨洪國榮。假注書柳孟養。記注官金鳳顯卜台鎭。以次進伏訖。國榮曰。日寒轉酷。聖體。若何。上曰。一樣矣。國榮曰。去夜寢睡。何如。上曰。善寢矣。國榮曰。近日水剌進御。比前。何如。上曰。曾有否滯之症。故不得善進矣。一自重蒸飯以後。所進比前頗多。而亦能順下矣。國榮曰。水剌之比前加進。非但重蒸之效也。似是永眞丹進御之效也。上曰。予於飮食衣服等節。以煖飽爲戒。故雖惡衣惡食。不以爲難矣。國榮曰。聖敎。誠好矣。衣服飮食。雖是小節。而若不限節。則必爲窮極奢侈之風。以故稱夏禹之德。而必言其菲衣惡食者。良以此也。欲法夏禹勤儉之德。則宜先以菲衣惡食爲始矣。上曰。卿言果是矣。命讀諸道狀啓訖。命退去。諸臣以次出。
정조 0년
丙申十二月十六日未時。上御尊賢閣。左副承旨纂輯堂上入侍時。左副承旨兪彦鎬。江華留守金鍾秀。假注書柳孟養。記注官金鳳顯卜台鎭。以次進伏訖。上曰。內下日記。幾盡校定乎。鍾秀對曰。明間當畢役矣。上曰。推案抄出。何時了當乎。鍾秀曰。亦於明間了當矣。上曰。卿何時到任乎。鍾秀曰。再明將發焚黃之行。十九日當爲上來。翌日將辭陛矣。命鍾秀先退。上曰。纂輯郞廳。持抄出推案一卷入侍。出榻敎上曰。江華留守。更爲入侍。纂輯郞廳李在學。江華留守金鍾秀進前。命在學讀推案訖。上曰。闡義昭鑑勘亂錄入之。賤臣持入。上曰。推案中問目拱辭。罪人自稱臣與矣身。問罪人時。矣身與汝。此規式。考之二冊以奏。鍾秀考見後奏曰。問目則曰汝。供辭則曰以臣稱之矣。上曰。作冊時。用此例爲之好矣。上曰。闡義昭鑑時堂郞。或有存者否。鍾秀對曰。多有之。李獻慶亦其時郞廳矣。命李獻慶入侍。進前。上曰。乙亥年闡義昭鑑作冊時。諸堂合力撰出耶。獻慶對曰。事實及斷。諸堂各製矣。上曰。似然矣。上曰。內下日記。合秩而印出乎。別爲一書乎。彦鎬對曰。別爲一書。似好矣。上曰。聞纂輯堂上所奏。禮議尙不仕進云。此豈緩期之事。禮曹參議鄭民始。牌招謝恩。其令專意纂輯之役。出傳敎上曰。吏曹佐郞李敬養。不爲出肅云。纂輯役遲滯可悶。申飭仕進。出傳敎命承旨讀政院啓辭訖。上曰。允。豈可以政注間一時不察。輕遞銓官。況都政不遠。尤豈遞易之時。處義過矣。申飭行公。試官之望。摠官之代。卽爲口傳擬入。命退去。諸臣以次退出。
정조 0년
丙申十二月十六日未時。上御尊賢閣。藥房副提調。持湯劑入侍時。副提調洪國榮。假注書柳孟養。記注官金鳳顯卜台鎭。醫官慶絢。以次進伏訖。絢奉湯劑進前。上進御。國榮曰。自湯劑進御以後。元氣漸至完實。玉色亦頗紅潤。然則湯劑誠不可間斷。治心治病。自無兩術。以此觀之。聖學亦不可間斷。日暖間停講。雖是例也。爲學工夫。固不可暫時作撤。頻召儒臣。討論經義。博採嘉謨。以廣聖學。是臣區區之望也。上曰。諷諭甚切實。當勉勵矣。命退去。諸臣以次出。
정조 0년
行都承旨洪國榮藥院直。左承旨林鼎遠坐。右承旨趙瑍坐直。左副承旨兪彦鎬坐直。右副承旨徐有防式暇。同副承旨李鎭衡坐。注書二員未差。假注書柳孟養藥院直李兢淵仕直。事變假注書鄭東浚仕。
정조 0년
趙瑍啓曰。都摠府郞廳來言。闕內各處入直軍兵。夜巡檢之意。敢啓。傳曰。知道。
정조 0년
李鎭衡啓曰。大司憲洪梓在外。執義金亮行在外。掌令李枰傳旨未下。尹在醇陳疏入啓。持平兪彦鏶金鍾厚在外。今日以監察茶時之意。敢啓。傳曰。知道。
정조 0년
兪彦鎬啓曰。合辭方張之時。兩司無詣臺之員。除在外外。未肅拜呈告人員。竝卽牌招。何如。傳曰。允。
정조 0년
以大司諫金普淳。正言鄭志儉。司憲府掌令李枰。牌不進罷職傳旨。傳于趙瑍曰。只推。
정조 0년
傳于趙瑍曰。承傳色中官吳浚謙敍用。
정조 0년
傳于趙瑍曰。左副承旨與纂輯郞廳入侍。
정조 0년
吏曹口傳政事。以金宗淵爲熙川郡守。
정조 0년
趙瑍。以內醫院官員。以都提調提調副提調意言啓曰。鍼醫李春敷復屬事。命下矣。令該曹。依例口傳付軍職。冠帶常仕。何如。傳曰。允。
정조 0년
兪彦鎬。以兵曹言啓曰。今十二月十七日。武臣堂上祿試射日次矣。試官望。當爲擬入。而判書臣洪樂性。謂以情勢惶蹙。不敢擧行。何以爲之。敢稟。批答無。
정조 0년
林鼎遠。以戶曹言啓曰。因內需司啓單子。慶尙道固城昌原所在龍洞宮。有土免稅事。報該曹査決事。判下矣。各宮房有土稅租二斗。載在績典。誠如道臣査啓。三手糧舡馬價雜費。皆當以元數中計減者。而今此該宮導掌池光啓之數外加斂。已極可駭。至於魚果雜種之橫侵。尤萬萬無據。而旣自秋曹。照律嚴勘。則更無可論。至於恒定結數事。豐歉各異。起陳無常。今若一例硬定。則來頭白徵之弊。勢所必至。若使宮差。隨起執負。則連伏挾加之橫侵。亦難支當。此則每年執負時。使該邑鄕色。眼同踏驗。從實執負。如有濫執之弊。則使該邑報巡營。以爲嚴處之地。斗租七分定價。本無如此定式。揆以各道折價。亦無相當之例。雖不可勒令減定。而濫加勒捧之弊。不可不防塞。此則使之直以本色租收捧。自爲作錢。更勿以錢代捧。則濫徵之弊。不期祛而自祛。以此分付本道。而宮差作弊外邑者。本無道臣守令。毋敢誰何之禁令。則當其恣橫濫徵之時。不卽摘發禁斷。至使遠方小民。千里訴冤。是豈隱恤如傷之意哉。此後宮差之不有法令。無所忌憚者。隨現嚴禁。小則自本道懲治。大則啓聞重勘之意。一體申飭。昌原屯民之威脅宮差事。宮差來訴之言。本不足取信。而該宮手本中。以此提煩。極涉猥屑。況租代捧錢。旣已嚴禁。則代錢多少之稱冤。自無可論。但屯民之威脅導掌。雖未知事實之如何。而關係民習。不可置之。査實懲礪之意。亦爲分付。何如。傳曰。允。
정조 0년
兪彦鎬。以備邊司言啓曰。今日靈光漂海人入來後。使本司郞廳及譯官問情。則與領來譯官金履熙問情時問答。別無異同。故正書入啓。而今此漂人。寒程遠來。使之姑留一兩日。卽爲發送。何如。傳曰。允。看護諸事。另加申飭。閑雜人往來。更爲嚴禁。
정조 0년
司諫李謙彬啓曰。請海南縣圍籬安置罪人具庠。更令王府。嚴鞫得情。快正王法。
정조 0년
又啓曰。請海南縣定配罪人李弘濟。亟令王府。拿鞫嚴問。
정조 0년
又啓曰。新除授司憲府大司憲洪梓。時在慶尙道高靈地。請斯速乘馹上來事。下諭。答院曰。不允。下諭事。依啓。
정조 0년
兪彦鎬。以武臣堂上祿試射所差備官。以試官意言啓曰。今日試射時。嘉善朴世耉。折衝金俊盛。柳葉箭邊三中。俱未滿四矢。兼司僕將折衝吳載衡無分。竝依承傳罷職。何如。傳曰。允。
정조 0년
丙申十二月十七日。記事官姜彙鈺。
정조 0년
義禁府啓目。李明中段。依大明律。杖一百收贖。告身盡行追奪。私罪照律事。傳曰。功議各減一等爲良如敎。
정조 0년
刑曹殺獄罪人奴金伊。加刑啓目。傳曰。除尋常各別嚴刑。期於取服爲良如敎。
정조 0년
刑曹偸竊罪人尹起莘。更招啓目。傳曰。更良加刑取服爲良如敎。
정조 0년
丙申十二月十七日巳時。上御尊賢閣。都承旨入侍時。行都承旨洪國榮。假注書李兢淵。記注官金鳳顯。記事官林錫喆。以次進伏訖。國榮曰。夜間聖體。若何。上曰。一樣矣。上曰。有一武藝別監。以其責納例。任自逃走。事極可駭矣。國榮曰。武藝別監。卽是掖庭之軍卒。而任意逃躱。事關紀律。不可仍置。令都監捉治。似好矣。上曰。然矣。命書傳敎曰。武藝別監之任自逃躱。事係紀律。訓將入侍。上命奏公事。國榮讀訖。上曰。訓將如已入來。入侍。賤臣承命召入。訓鍊大將張志恒進前。上曰。武藝別監之空然逃走。事極怪駭。卽爲捉囚。捧供以聞。可也。仍命先退。國榮曰。漂海人之寒程入來。不可不姑留數日。而留館時。雜人往來。自前有弊。此宜嚴禁。至於看護等事。亦爲申飭。好矣。上曰。將以此批答於備邊司草記矣。仍命退。諸臣以次出。
정조 0년
丙申十二月十七日午時。上以孝明殿。晝茶禮親奠入侍時。左承旨林鼎遠。右承旨趙瑍。同副承旨李鎭衡。假注書李兢淵。記注官金鳳顯卜台鎭。以次侍立。上具衰服。自齋室詣孝明殿。行晝茶禮。儀注上同還入齋室。諸臣以次退出。
정조 0년
丙申十二月十七日午時。上御尊賢閣。藥房副提調。持湯劑入侍時。副提調洪國榮。假注書李兢淵。記注官金鳳顯卜台鎭。醫官慶絢。以次進伏訖。絢奉進湯劑。上進御。命退。諸臣以次出。
정조 0년
丙申十二月十七日未時。上御尊賢閣。同副承旨入侍時。同副承旨李鎭衡。假注書李兢淵。記注官金鳳顯卜台鎭。以次進伏訖。上曰。禮曹參議入侍。禮曹參議鄭民始進前。上曰。纂輯之役。今至何境乎。民始曰。推案與日記。姑未盡抄出之役。盡爲謄出之後。始可以刪削。以成一統文字矣。上曰。申尙權處分傳敎見之否。民始曰。臣亦見之。而外間莫不稱頌矣。上曰。纂輯之役。着意爲之。期於速訖。好矣。鎭衡讀奏禁府草記。上命書判付。命退。諸臣以次出。
정조 0년
丙申十二月十七日初更四點。上御尊賢閣。左副承旨纂輯郞廳入侍時。左副承旨兪彦鎬。假注書李兢淵。記注官金鳳顯卜台鎭。纂輯郞廳李敬養。以次進伏訖。上曰。推案抄出者持入乎。敬養曰。不爲持入矣。上曰。出去持入。可也。上謂彦鎬曰。內下日記中。又有付籤處乎。彦鎬曰。又有數處付籤者矣。上命讀奏。仍命點改。敬養持推案進前。上命讀奏。上命書傳敎曰。熙川郡守之代。口傳差出。不多日內辭朝。上命退。諸臣以次出。
정조 0년
行都承旨洪國榮藥院直。左承旨林鼎遠坐。右承旨趙瑍坐。左副承旨兪彦鎬坐直。右副承旨徐有防坐。同副承旨李鎭衡坐直。注書二員未差。假注書柳孟養藥院直李兢淵仕直。事變假注書鄭東浚式暇。
정조 0년
兪彦鎬。以都摠府言啓曰。今日入直內三廳。武兼禁軍及軍兵等。當爲中日習射。而漂海人到京。回還間。依例姑停之意。敢啓。傳曰。知道。
정조 0년
李鎭衡啓曰。合辭方張之時。憲府無進參之員。除在外疏批未下外。掌令李枰。卽爲牌招。何如。傳曰。允。
정조 0년
傳于趙瑍曰。都承旨入侍。
정조 0년
傳于李鎭衡曰。今則放未放啓本盡到。回啓催促。卽爲擧行。
정조 0년
以掌令李枰牌不進罷職傳旨。傳于徐有防曰。只推。
정조 0년
傳于李鎭衡曰。御史留待。
정조 0년
傳于兪彦鎬曰。坐直承旨與御史。同爲入侍。
정조 0년
李鎭衡。以義禁府言啓曰。平安監司徐命膺狀啓內。祥原前前郡守洪啓燧。令該府拿問嚴處事。啓下矣。洪啓燧。以全羅左水虞候。時在任所云。依例發遣府羅將。交代後拿來。何如。傳曰。允。虞候口傳差出。
정조 0년
兵曹口傳政事。以金命耉爲全羅左水虞候。
정조 0년
兪彦鎬。以備邊司言啓曰。靈光漂海人六十九名。依其願。明日發送之意。敢啓。傳曰。知道。
정조 0년
司諫李謙彬啓曰。請南海縣圍籬安置罪人具庠。更令王府。嚴鞫得情。快正王法。
정조 0년
掌令尹在醇疏曰。伏以臣猥陳一疏之懇。獲受三日之由。母子相守。安意扶護。感祝洪私。圖報無地。日昨違召。恭俟重勘。罪止例推。又辱庚牌。苟使臣之情理。有一分可强之勢。卽宜竭蹶趨膺之不暇。而臣之七耋偏母。喪慼所傷。疾火爲祟。每遇劇暑大冬。溫冷難適。補瀉兩妨。凜凜貞疾。今已十年餘矣。近因無前酷寒。添得輪行毒感。冷嗽作而不得安寢。頑痰升而不能下食。種種症形。雖不敢煩陳。而臣無他兄弟。獨自扶將。雖尺地之外。晷刻之間。斷無離側供仕之望。而職名未解。天名屢降。臣之惶蹙。已無可言。老母病中。以此用心。一味違傲。有虧義分。再斯瀆擾。極知悚惶。臣情到此。誠不勝悶隘之至。臺銜旣不可一向虛縻。母病亦難以旬月責效。玆敢不避猥屑之誅。仰瀆孝理之下。伏乞聖慈。天地父母。諒臣懇迫之私。亟行鐫削。治臣逋慢之罪。以昭法紀。不勝幸甚。答曰。省疏具悉。爾其勿辭。救護母病。
정조 0년
兵曹判書洪樂性疏曰。伏以臣性本疎鈍。識又淺短。雖閑司漫職。猶知其不堪。則況此本兵重任。初豈一分近似。而感激恩顧。黽勉供職。于今四箇月矣。瘡疣百出。醜拙畢露。偏荷聖度之屢加涵容。寬其罪而略示薄警。牗其迷而責以來效。雖慈父之庇愚子。何以加此。臣誠銘鏤頌戴。矢心圖報。殫竭策勵。期效尺寸。而其奈智慮旣自昏憒。精力近尤衰謝。臨政則全昧格式。遇事則每多顚錯。早晩僨誤之罪。自知無幸。昨伏見傳敎下者。以田文顯之未滿朔限。徑先移擬。責敎截嚴。臣於是惶懍震越。措躬無地。噫。銓部差除。格例甚嚴。臣乃曚然不覺。率爾擧擬。疎謬之罪。無以自解。論以典憲。合彼大何。大僚問備之請。實出太恕。何足以勘其罪哉。不職之狀。於此益著。當被之譴。不容久逭。昨日試望之不敢擧行。實出於悚蹙難安之意。而恩敎荐下。開釋備至。雖不得不冒沒奉行。而徒恃寵靈。仍因蹲據。斷無是理。玆敢略具短章。冒死哀籲。伏願聖明。下臣司敗。亟令重勘。以嚴政例。以勵臣工。不勝萬幸。答曰。省疏具悉。日昨飭敎。開釋無餘。卿其勿辭行公。
정조 0년
刑曹判書具善復疏曰。伏以臣於兵曹判書重推之命。實有悚恧不自安者。向日多大浦僉使有窠之時。臣適逢兵判於公坐。以田文顯可合之意。有所擧似。而至於陞遷之不計準朔。臣果錯認而有言矣。今兵判以此問備。則在臣廉隅。何敢晏然而已乎。且臣當寒供劇之餘。素有痰癖之疾。挾感越添。諸般症形。俱屬非細。時月之內。萬無起動之勢。玆不得不疾聲哀籲。伏乞聖慈。特垂矜諒。亟命治臣之罪。削臣之職。以安私分。不勝幸甚。答曰。省疏具悉。田文顯事。乃知卿所薦。而此不過一營將事。卿勿辭調理行公。
정조 0년
丙申十二月十八日巳時。上御尊賢閣。都承旨入侍時。行都承旨洪國榮。假注書柳孟養。記注官金鳳顯卜台鎭。以次進伏訖。國榮曰。夜間聖體。若何。上曰。一樣矣。國榮曰。去夜寢睡。何如。上曰。善寢矣。命讀兵判洪樂性疏賜批。命讀刑判具善復疏賜批。命讀狀啓訖。命退去。諸臣以次出。
정조 0년
丙申十二月十八日午時。上詣孝明殿。晝茶禮親奠入侍時。左承旨林鼎遠。右承旨趙瑍。右副承旨徐有防。同副承旨李鎭衡。假注書李兢淵。記注官金鳳顯卜台鎭。以次侍立訖。上具衰服。自齋殿詣孝明殿。行晝茶禮訖。儀注上同上還入齋殿。諸臣以次退出。
정조 0년
丙申十二月十八日未時。上御尊賢閣。藥房副提調。持湯劑入侍時。副提調洪國榮。假注書柳孟養。記注官金鳳顯卜台鎭。醫官慶絢。以次進伏訖。絢奉湯劑進前。上進御。命奏禁府備邊司草記。命書判付。上曰。諸道放未放。幾何入來乎。國榮曰。今則幾盡入來。而當此歲末。不可遲滯。使之卽爲回啓。似好矣。上曰。當下敎矣。上曰。褒貶開坼。已過多日。兵判引義之疏。亦已下批。都政當卽爲之。以何日擇定云耶。國榮曰。念後似當爲之矣。上曰。今番守令之窠。幾何。國榮曰。貶下不多。而瓜滿亦小云矣。命退去。諸臣以次出。
정조 0년
丙申十二月十八日酉時。上御尊賢閣。都承旨入侍時。行都承旨洪國榮。假注書柳孟養。記注官金鳳顯卜台鎭。以次進伏訖。上命讀訓鍊都監草記訖。上曰。武藝廳掌務別監等。若有科外侵虐之弊。雖伏地。可也。而今此所責出者。不過例錢。自武藝廳設立後遵行者。則焉有以此爲謀免之計哉。況旣以下敎。使之待令。則任自逃躱。前所未聞。不可以已汰而止。盧泰昌令本都監。從重決棍後放送。出傳敎命退去。諸臣以次出。